Den nordjyske virksomhed Scandinavian Medical Solutions blev i dag noteret på Københavns fondsbørs.

3-2-1 - ding ding! Direktøren for Scandinavian Medical Solutions, Jens Krohn, ringer med klokken, da børsen åbner. For første gang nogensinde kan man nu købe og sælge aktier i den lille nordjyske virksomhed. - Endelig er dagen her. Det er jo vanvittigt spændende og har virkelig været en god rejse, siger Jens Krohn. Scandinavian Medical Solutions køber og sælger brugte MR- og CT-scannere i hele verden. Blandt andet har virksomheden netop installeret tre scannere på et børnehospital i Irak. Mangler vækst-kapital Det er NASDAQ Copenhagens afdeling for små virksomheder - First North - der har valgt at tage aktien med i de aktier, man kan handle på børsen. - Vi gør det for at understøtte den underskov, vi har af danske entreprenørvirksomheder i Danmark. Og vi ved, at de selskaber har svært ved at låne penge i banken og få kapital til deres vækstrejse, siger Carsten Borring, noteringschef for Nasdaq OMX Copenhagen. Salget af aktierne har tilført virksomheden 45 millioner kroner. - Dem skal vi bruge til at udbrede billeddiagnostisk udstyr og vækste vores forretning. Og så geare den forretningsmodel vi allerede har bevist virker. Ud over Scandinavian Medical Solutions er der omkring 10 andre virksomheder i Nordjylland der er noteret på børsen.